polyglot-tagger/wikipedia-language-snippets-filtered huggingface dataset:
ఇటీవలి కాలంలో నియాండర్తల్, డెనిసోవన్ల జీనోమ్‌లను సీక్వెన్సింగు చేసినపుడు, వీరిలో బయటి జీనోమ్‌ల సంకరం జరిగిందని తేలింది. వర్తమాన కాలపు మానవుల్లో, ఆఫ్రికాయేతరుల జన్యువుల్లో 1–4% లేదా 1.5-2.6% వరకూ నియాండర్తల్ అంశ ఉన్నట్లు తేలింది. కొందరు మెలనేసియన్లలో 4–6% డెనిసోవన్ అంశ ఉన్నట్లు గమనించారు. ఈ కొత్త ఫలితాలు ఆఫ్రికా నుండి బయటకు సిద్ధాంతానికి వ్యతిరేకంగా ఏమీ లేవు. జెనెటిక్ బాటిల్‌నెక్ నుండి కోలుకున్న తరువాత (దీనికి టోబా అగ్నిపర్వత విస్ఫోటనం కారణమని కొందరు పరిశోధకులు భావిస్తున్నారు) ఒక చిన్న సమూహం ఆఫ్రికా నుండి బయలుదేరి, బహుశా మధ్య ప్రాచ్యంలోని యూరేషియన్ స్టెప్పీల్లో గాని, ఉత్తరాఫ్రికాలోనే గానీ నియాండర్తళ్ళతో సంకరం జరిపింది. ఈ ఆఫ్రికా ప్రజల వారసులు ప్రపంచవ్యాప్తంగా కూడా విస్తరించారు. వీరిలో కొందరు మెలనేసియాలో విస్తరించే ముందు బహుశా ఆగ్నేయాసియాలో డినిసోవన్లతో సంపర్కం జరిపారు. ఆధునిక యూరేషియా, ఓషియానియా ప్రజల్లో నియాండర్తల్, డెనిశొవన్ మూలాలున్న హాప్లోటైప్‌లు కనిపించాయి. డెనిసోవన్ల 1 అనే జన్యువు టిబెట్ ప్రజల్లో కూడా కనిపించింది.
హెచ్. నియాండర్తలెన్సిస్, హెచ్. సేపియన్ల మధ్య పెద్ద జన్యు ప్రవాహమేమీ జరగలేదనీ ఈ రెండూ వేరువేరు జాతులనీ, ఇవి 6,60,000 సంవత్సరాల క్రితం ఒక సాధారణ పూర్వీకుడి నుండి ఉద్భవించిన ప్రత్యేక జాతులనీ గతంలో చేసిన మైటోకాండ్రియల్ డిఎన్‌ఎ సీక్వెన్సింగు సూచించింది. అయితే, 2010 లో చేసిన నియాండర్తల్ జన్యు క్రమం ప్రకారం 45,000 – 80,000 సంవత్సరాల క్రితం (సుమారుగా ఆధునిక మానవులు ఆఫ్రికా నుండి వలస వచ్చి, యూరప్, ఆసియా, ఇతర ప్రాంతాలకు వ్యాప్తి చెందడానికి ముందు) నియాండర్తల్‌లు ఆధునిక మానవుల సంపర్కంతో సంతానోత్పత్తి చేసారని సూచించింది. రుమేనియాకు చెందిన 40,000 సంవత్సరాల పురాతన మానవ అస్థిపంజరపు జన్యు శ్రేణిని విశ్లేషించినపుడు దాని జన్యువులో 11% వరకు నియాండర్తల్ అంశ ఉందని తేలింది. ఆ వ్యక్తిలో, అంతకుముందు మధ్య ప్రాచ్యంలో జరిగిన సంకర సంపర్కం ద్వారా వచ్చిన అంశతో పాటు, 4–6 తరాల క్రితం ఆ వ్యక్తి పూర్వీకుడు నియాండర్తలేనని కూడా అంచనా వేసారు. ఈ రుమేనియన్ జనాభా ఆధునిక మానవులకు పూర్వీకులు కానప్పటికీ, జాత్యంతర సంకరం పదేపదే జరిగిందని మాత్రం తెలుస్తోంది.
సుమారు 1,90,000 నుండి 50,000 సంవత్సరాల క్రితం వరకు నివసించిన హెచ్. ఫ్లోరేసియెన్సిస్, పరిమాణంలో చాలా చిన్నది. అందుచేత దాన్ని హాబిట్ అని మారుపేరుతో కూడా పిలుస్తారు. బహుశా ఇది ఇన్సులర్ మరుగుజ్జు అయి ఉంటుంది. హెచ్. ఫ్లోరేసియెన్సిస్ పరిమాణం, వయస్సూ రెండూ చిత్రంగా ఉంటాయి. హోమో ప్రజాతికి చెందిన ఇటీవలి జాతి అయినప్పటికీ, ఆధునిక మానవులకు లేని లక్షణాలు కొన్ని, దీనికి ఉన్నాయి. మరో మాటలో చెప్పాలంటే, హెచ్. ఫ్లోరెసియెన్సిస్‌కు ఆధునిక మానవులకూ ఒక ఉమ్మడి పూర్వీకుడు ఉండి ఉంటాడని అనిపిస్తోంది. అతడు ఆధునిక మానవ వంశం నుండి వేరుపడి ఒక ప్రత్యేకమైన పరిణామ మార్గాన్ని అనుసరించి ఉంటాడు. 2003 లో సుమారు 30 సంవత్సరాల వయస్సు గల మహిళదిగా భావిస్తున్న సుమారు 18,000 సంవత్సరాల నాటి అస్థిపంజరాన్ని కనుగొన్నారు. జీవించి ఉన్నపుడు ఆ మహిళ ఒక మీటర్ ఎత్తు, కేవలం 380 సెం.మీ3 పరిమాణం గల మెదడు (ఒక చింపాంజీ కంటే చిన్నది, హెచ్.సేపియన్స్ సగటు పరిమాణమైన 1400 సెం.మీ3 లో మూడవ వంతు కంటే తక్కువ) కలిగి ఉండేదని అంచనా వేసారు.
2013 లో, దక్షిణాఫ్రికా, జోహన్నెస్‌బర్గ్ దగ్గర లోని మానవ జాతి ఉయ్యాల ప్రాంతంలోని రైజింగ్ స్టార్ గుహల్లో హోమో ప్రజాతికి చెందిన హోమో నలేడి అనే శిలాజ అస్థిపంజరాలను కనుగొన్నారు. 2015 సెప్టెంబరు నాటికి, ఈ గుహల నుండి కనీసం పదిహేను మంది వ్యక్తుల శిలాజాలను, 1,550 నమూనాల వరకూ వెలికి తీసారు. ఈ జాతికి, చిన్నపాటి దేహముండే మానవులతో సమానమైన శరీర ద్రవ్యరాశి, ఆస్ట్రలోపిథెకస్ మాదిరిగా చిన్నపాటి కపాలం, తొలి హోమో జాతుల మాదిరి కపాల స్వరూపమూ ఉన్నాయి. అస్థిపంజర నిర్మాణంలో ఆస్ట్రలోపిథెసిన్స్ కు చెందిన ఆదిమ లక్షణాలు, తొలి హోమినిన్లకు చెందిన లక్షణాలూ కలిసి ఉన్నాయి. మరణం సమీపించిన సమయంలో వ్యక్తులను గుహ లోపల ఉద్దేశపూర్వకంగా దూరంగా పెట్టిన సంకేతాలు కనిపించాయి. ఈ శిలాజాలు 2,50,000 సంవత్సరాల క్రితం నాటివని నిర్ధారించారు. అందువల్ల ఇవి మానవుల ప్రత్యక్ష పూర్వీకులు కాదనీ, పెద్ద మెదడు కలిగిన, శరీర నిర్మాణపరంగా ఆధునిక మానవులకు సమకాలీనులనీ తెలుస్తోంది.
అంతిమంగా మానవ జాతి, ఇతర ప్రైమేట్ల కన్నా చాలా పెద్ద మెదడును పొందింది. సాధారణంగా ఆధునిక మానవులలో మెదడు 1,330 సెం.మీ3 ఉంటే, చింపాంజీ లేదా గొరిల్లా మెదడు ఇందులో మూడో వంతు మాత్రమే ఉంటుంది. ఆస్ట్రలోపిథెకస్ అనామెన్సిస్, ఆర్డిపిథెకస్‌ల మెదడు పరిణామంలో కొంత కాలంపాటు ఏర్పడిన స్తబ్దత తరువాత, తిరిగి హోమో హ్యాబిలిస్‌లో మెదడు పరిమాణం పెరగడం మొదలైంది. దీని మెదడు పరిమాణం 600 సెం.మీ3 ఉండేది. హోమో ఎరెక్టస్‌లో మెదడు పరిణామ ప్రక్రియ కొనసాగి 800 సెం.మీ3 వరకు పెరిగింది. నియాండర్తల్‌లో ఇది గరిష్టంగా 1200–1900 సెం.మీ3 కు చేరుకుంది. ఇది ఆధునిక హోమో సేపియన్ల మెదడు కంటే కూడా పెద్దది. ఈ అధిక మెదడు పరిమాణం కారణంగా ప్రసవానంతర మెదడు పెరుగుదల ఇతర వాలిడుల్లో కంటే మానవుల్లో చాలా ఎక్కువగా ఉండేది. బాల్యంలో దీర్ఘ కాలం పాటు సాంఘిక అభ్యాసానికి, భాషా సముపార్జనకు కూడా ఇది దోహద పడింది. ఇది 20 లక్షల సంవత్సరాల క్రితమే మొదలైంది.
19 వ శతాబ్దిలో తగినన్ని శిలాజాలు లేకపోవడం పెద్ద సమస్యగా ఉండేది. 1856 లో, ఆన్ ది ఆరిజిన్ ఆఫ్ స్పీసీస్‌ను ప్రచురించడానికి మూడేళ్ళ ముందు, ఒక సున్నపురాయి క్వారీలో నియాండర్తల్ అవశేషాలను కనుగొన్నారు. అంతకు ముందే జిబ్రాల్టరులో నియాండర్తల్ శిలాజాలను కనుగొన్నారు. అయితే ఎదో రోగంతో బాధపడ్డ మానవుడి అవశేషాలుగా వాటిని భావించారు. 1891 లో జావా లోని ట్రినిల్‌లో యూజీన్ దుబోయిస్ కొన్ని శిలాజాలను కనుగొన్నప్పటికీ, ప్రస్తుతం వాటిని హోమో ఎరెక్టస్ అవశేషాలుగా భావిస్తున్నారు. దీంతో 1920 ల్లో ఆఫ్రికాలో కనుగొన్న అవశేషాలతోనే పరిణామక్రమం లోని మధ్యంతర జాతుల అవశేషాల సేకరణ మొదలైనట్లైంది. 1925 లో, రేమండ్ డార్ట్, ఆస్ట్రలోపిథెకస్ ఆఫ్రికానస్‌ను గుర్తించాడు. ఒక గుహలో కనుగొన్న పిల్లవాడి శిలాజం, టాంగ్ చైల్డ్, ఆస్ట్రలోపిథెకస్ జాతికి చెందిన నమూనాయే. ఎంతో భద్రంగా ఉన్న చిన్న కపాలం, దాని లోపల మెదడు గుర్తులూ ఈ నమూనా ప్రత్యేకం.
సారా టిష్కాఫ్ నేతృత్వంలో జరిగిన ఆఫ్రికన్ జన్యు వైవిధ్య అధ్యయనంలో, 113 విభిన్న జనాభాలను పరిశీలించగా, శాన్ ప్రజల్లో అత్యధిక జన్యు వైవిధ్యం ఉందని కనుగొన్నారు. దీంతో ఈ తెగ 14 "పూర్వీకుల జనాభా సమూహాల" లో ఒకటిగా నిలిచింది. నైరుతి ఆఫ్రికాలో నమీబియా, అంగోలా తీర సరిహద్దుకు సమీపంలోని ప్రాంతం నుండి ఆధునిక మానవుల వలసలు మొదలయ్యాయని ఈ అధ్యయనంలో గుర్తించారు. ఆధునిక మానవులు మొదట ఎక్కడ కనిపించారు అనే చర్చను పరిష్కరించడానికి పురావస్తు శాస్త్రవేత్త రిచర్డ్ లీకీకి శిలాజ ఆధారాలు సరిపోలేదు. - క్రోమోజోము , మైటోకాండ్రియల్ లోని హాప్లోగ్రూప్‌ల అధ్యయనాలు, ఇటీవలి ఆఫ్రికన్ మూలానికి ఎక్కువగా మద్దతు ఇచ్చాయి. ఆటోసోమల్ ఆధారాలన్నీ కూడా ప్రధానంగా ఇటీవలి ఆఫ్రికన్ మూలానికే మద్దతు ఇచ్చాయి. అయితే, ఇటీవల చేసిన అనేక అధ్యయనాల్లో, ఆఫ్రికాలోను, ఆ తరువాత యురేషియా అంతటానూ ఆధునిక మానవుల, పురాతన మానవుల సంకరానికి ఆధారాలు కనిపించాయి.
నియాండర్తల్ జనాభా ఆధునిక మానవుల జనాభా కంటే శారీరకంగా బలిష్ఠమైనవారు. 75,000 నుండి 45,000 సంవత్సరాల క్రితం వరకు ఆధునిక మానవులపై నియాండర్తల్ జనాభా ఆధిపత్యం సాధించడానికి ఈ తేడాలు సరిపోయి ఉండవచ్చు. నియాండర్తల్ ప్రజలు సామాజికంగా తక్కువ విస్తీర్ణంలో ఉండేవారని, ఎండోక్రానియల్ ఘనపరిమాణాన్ని బట్టి, వారు 144 మంది వరకూ పరస్పర సంబంధాలు నెరపుకొని ఉండే అవకాశం ఉందనీ భావిస్తున్నారు. ఒక్కో సమూహం లోని జనాభా సుమారు 120 మంది లోపే ఉండేవారని తెలుస్తోంది. నియాండర్తళ్ళ కంటే ఆధునిక మానవులు ఎక్కువ విశాలమైన ప్రాంతాల్లో ఆహార సేకరణకు చరించేవారని తెలుస్తోంది . ఆధునిక మానవుల సమూహాల పరిమాణం పెద్దదిగా ఉండడంతో, వారిలో సాంఘిక, సాంకేతిక ఆవిష్కరణలు తేలిగ్గా సాధ్యపడేవి. ఇవన్నీ, 28,000 సంవత్సరాల క్రితం నాటికి ఆధునిక హోమో సేపియన్లు నియాండర్తల్ జనాభా స్థానాన్ని ఆక్రమించేందుకు దోహదం చేసాయి.
జనన కాలువ పొట్టిగా ఉండటాన, పిండం మెదడు పరిమాణం పెరగడానికి ఒక అవరోధంగా మారింది. ఇది గర్భధారణ కాలం తగ్గడానికి దారితీసింది. దీంతో మానవ సంతానంలో పరిపక్వత సాపేక్షికంగా తక్కువ ఉండేది. వీరు 12 నెలల కంటే పెద్దగా ముందు నడవలేరు. అదే, ఇతర ప్రైమేట్లలోనైతే, 12 నెలల కంటే చాలా ముందే నడవడం మొదలు పెడతాయి. పుట్టిన తరువాత మెదడులో కలిగే పెరుగుదల ఎక్కువవడం, పిల్లలు తల్లులపై ఆధారపడటం ఎక్కువవడం వంటివి స్త్రీల పునరుత్పత్తి చక్రంపై పెద్ద ప్రభావాన్ని చూపింది. ఇందువలననే మానవుల్లో ఇతర హోమినిడ్లలో కంటే ఎక్కువగా అల్లోపేరెంటింగ్ కనిపిస్తుంది. ఆలస్యమైన మానవ లైంగిక పరికపక్వత మెనోపాజ్ పరిణామానికి కూడా దారితీసింది. వృద్ధ మహిళలు, తామే ఎక్కువ సంతానం పొందడం ద్వారా కంటే, తమ కుమార్తె సంతానాన్ని సాకడం ద్వారానే తమ జన్యువులను మరింత మెరుగ్గా వారికి అందించగలుగుతారు అనేది దీనికి ఉన్న ఒక వివరణ.
హోమో ప్రజాతికి చెందిన మొట్టమొదటి ప్రతినిధి హోమో హ్యాబిలిస్. ఇది సుమారు 28 లక్షల సంవత్సరాల క్రితం ఉద్భవించింది. రాతి పనిముట్లను వాడిందని చెప్పేందుకు సానుకూల ఆధారాలు ఉన్న తొట్ట తొలి జాతి ఇది. ఈ తొలి హోమినిన్ల మెదళ్ళ పరిమాణం చింపాంజీతో సమానంగా ఉన్నాయి. తరువాతి పది లక్షల సంవత్సరాలలో మెదడు పరిణామ ప్రక్రియ వేగంగా జరిగింది. శిలాజ రికార్డులలోకి హోమో ఎరెక్టస్, హోమో ఎర్గాస్టర్లు రావడంతో, కపాల సామర్థ్యం రెట్టింపు అయింది. (మానవ మెదడు పరిమాణంలో ఈ స్థాయి పెరుగుదల అంటే ప్రతి తరమూ వారి తల్లిదండ్రుల కంటే 125,000 ఎక్కువ న్యూరాన్‌లను కలిగి ఉండటంతో సమానం.) హోమో ఎరెక్టస్,హోమో ఎర్గాస్టర్ లు నిప్పును, సంక్లిష్ట పనిముట్లనూ ఉపయోగించారని భావిస్తున్నారు. ఆఫ్రికా నుండి వలస పోయిన హోమినిన్ లైన్లలో ఇవి మొదటివి. 13 – 18 లక్షల సంవత్సరాల క్రితం ఆఫ్రికా, ఆసియా, ఐరోపా అంతటా ఇవి విస్తరించాయి.
ఆఫ్రికాలో ప్లైస్టోసీన్ తొలినాళ్లలో, అంటే 15–10 లక్షల సంవత్సరాలక్రితం, హోమో హ్యాబిలిస్ కు చెందిన కొన్ని జనాభాలు పెద్దవైన మెదడులను పొందాయని, మరింత విస్తృతమైన రాతి పనిముట్లను తయారు చేసాయనీ భావిస్తున్నారు; ఈ తేడాలతో పాటు, ఇతర తేడాలను బట్టి, వీటిని ఆఫ్రికాలో హోమో ఎరెక్టస్ అనే కొత్త జాతిగా మానవ శాస్త్రవేత్తలు వర్గీకరించారు. మోకాళ్ళు లాక్‌ అవడం, ఫోరామెన్ మాగ్నం ముందుకు జరగడం వంటి పరిణామాలు పెద్ద జనాభా మార్పులకు కారణమై ఉంటాయని భావిస్తున్నారు. ఈ జాతి నిప్పుతో మాంసం వండుకుని ఉండవచ్చని కూడా భావిస్తున్నారు. హోమోలలో తగ్గిన పేగుల పొడవు, చిన్నవైన దంతాలు, నేలపై నివాసముండడం మొదలైన వాటిని గమనించాక, నిప్పుపై పట్టు, వంట ద్వారా పోషక విలువల వృద్ధి వంటివి హోమోలనూ చెట్టుపై నిద్రించే ఆస్ట్రలోపిథెసీన్‌లనూ వేరుచేసే కీలకమైన అనుసరణలని రిచర్డ్ రాంఘామ్ చెప్పాడు.
జన్యుపరమైన ఆధారాలు అందుబాటులోకి వచ్చేంత వరకు, ఆధునిక మానవుల విస్తరణకు రెండు నమూనాలు బలంగా ప్రాచుర్యంలో ఉన్నాయి. హోమో ప్రజాతి‌లో ఇప్పుడున్నట్లుగానే పరస్పర సంబంధాలున్న జనాభా ఒక్కటి మాత్రమే ఉండేదనీ , గత ఇరవై లక్షల సంవత్సరాలుగా ప్రపంచవ్యాప్తంగా నిరంతరంగా ఈ జాతి పరిణామం చెందుతూ వచ్చిందనీ "బహుళ ప్రాంతీయ పరికల్పన" చెప్పింది. ఈ నమూనాను 1988 లో మిల్ఫోర్డ్ హెచ్. వోల్పాఫ్ ప్రతిపాదించాడు. "ఆఫ్రికా నుండి బయటకు" నమూనా దీనికి విరుద్ధంగా ఉంటుంది. ఈ నమూనా ప్రకారం, ఆధునిక హోమో సేపియన్స్ ఇటీవలనే ఆఫ్రికాలో విస్తరించి, ఆపైన యురేషియా లోకి వలస పోవడం ద్వారా అక్కడున్న ఇతర హోమో జాతుల స్థానాన్ని ఆక్రమించారని చెప్పింది. ఈ నమూనాను క్రిస్ బి. స్ట్రింగర్, పీటర్ ఆండ్రూస్ ప్రతిపాదించి, అభివృద్ధి చేశారు.
ఈ తొలి శిలాజాల జాతులకు, హోమినిన్ వంశానికీ మధ్య ఉన్న సంబంధం ఏమిటనే ప్రశ్న ఇంకా అపరిష్కృతం గానే ఉండిపోయింది. 40 లక్షల సంవత్సరాల క్రితం ఈ తొలి జాతుల నుండి, ఆస్ట్రలోపిథెసీన్లు ఉద్భవించి, బలిష్ఠ , సుకుమార శాఖలుగా వేరుపడ్డాయి. వీటిలో ఒకటి బహుశా హోమో జాతికి పూర్వీకులుగా పరిణామం చెంది ఉండవచ్చు. శిలాజ రికార్డులు అత్యధికంగా ఉన్న ఆస్ట్రలోపిథెసిన్ జాతి, ఆస్ట్రలోపిథెకస్ అఫారెన్సిస్. ఉత్తర ఇథియోపియా నుండి కెన్యా, దక్షిణాఫ్రికా వరకూ వందకు పైగా దీని శిలాజాలను కనుగొన్నారు. బలిష్ఠ ఆస్ట్రలోపిథెసీన్‌ల శిలాజాలు - ఆస్ట్రలోపిథెకస్ రోబస్టస్ , ఆస్ట్రలోపిథెకస్ /పరాంత్రోపస్ బోయిసీ - దక్షిణాఫ్రికాలోని క్రోండ్రాయ్, స్వార్ట్‌కాన్స్, లేక్ టుర్కానా వద్ద విస్తృతంగా లభించాయి.
ద్విపాద నడక పరిణామం పర్యవసానంగా కాళ్ళు, కటి భాగాల్లో మాత్రమే కాకుండా, వెన్నెముక కాలమ్, పాదాలు, చీలమండలు, పుర్రె వంటి అనేక భాగాల్లో కూడా పెద్ద సంఖ్యలో పరిణామాలు చోటుచేసుకున్నాయి. శరీరపు గరిమనాభి, జామెట్రిక్ కేంద్రానికి దగ్గరగా ఉండేందుకు గాను, తొడ ఎముక కోణం కొంచెం పెరిగింది. పెరిగిన శరీర బరువును మోసేందుకు గాను, మోకాలు, చీలమండల కీళ్ళు బలోపేతమయ్యాయి. నిటారుగా ఉన్నపుడు ప్రతి వెన్నుపూసపై పెరిగిన బరువును తట్టుకునేందుకు గాను, వెన్నెముక కాలమ్ - ఆకారంలోకి మారింది. కటి వెన్నుపూస పొట్టిగా, వెడల్పుగా అయింది. కాలి బొటనవేలు ఇతర కాలి వేళ్ళతో ఒకే వరుస లోకి చేరింది. ఇది నడకలో సహాయపడింది. కాళ్ళతో పోలిస్తే చేతులు, ముంజేతుల పొడవు తగ్గి, సులువుగా పరుగెత్తడానికి వీలైంది. ఫోరామెన్ మాగ్నం పుర్రె లోనికి, మరింత ముందుకు పోయింది.
హెచ్. రొడీసియెన్సిస్, 3,00,000 – 1,25,000 సంవత్సరాల నాటిదని అంచనా. చాలా మంది ప్రస్తుత పరిశోధకులు రొడీసియన్ మ్యాన్‌ను హోమో హైడెల్బెర్గెన్సిస్ సమూహంలోకి చేర్చారు. అయితే పురాతన హోమో సేపియన్స్, హోమో సేపియన్స్ రొడీసియెన్సిస్ వంటి ఇతర పేర్లనూ ప్రతిపాదించారు.
2006 ఫిబ్రవరిలో, గావిస్ కపాలం అనే శిలాజాన్ని కనుగొన్నారు. ఇది హెచ్. ఎరెక్టస్, హెచ్. సేపియన్ల మధ్య ఒక మధ్యంతర జాతి కావచ్చు. లేదా పరిణామం క్రమంలో అంతరించిపోయిన జాతి అయినా కావచ్చు. ఇథియోపియాలోని గావిస్‌కు చెందిన పుర్రె 5,00,000–2,50,000 సంవత్సరాల నాటిదని భావిస్తున్నారు. దీనికి సంబంధించి సారాంశం మాత్రమే తెలుసు. కనుగొన్నవారు ఇంకా వివరణాత్మక అధ్యయనాన్ని విడుదల చేయలేదు. గావిస్ మనిషి ముఖ లక్షణాలను బట్టి ఇది మరొక మధ్యంతర జాతి గానీ, లేదా "బోడో మ్యాన్" ఆడవారికి ఉదాహరణ గానీ అయి ఉండవచ్చునని భావిస్తున్నారు.
హోమో హ్యాబిలిస్ సుమారు 28 నుండి 14 లక్షల సంవత్సరాల క్రితం వరకు నివసించింది. ఈ జాతి దక్షిణ, తూర్పు ఆఫ్రికాలో మలి ప్లయోసిన్ లేదా తొలి ప్లైస్టోసీన్ కాలంలో, అంటే 25 – 20 లక్షల సంవత్సరాల మధ్య, ఆస్ట్రలోపిథెసిన్‌ల నుండి వేరుపడి అభివృద్ధి చెందింది. హోమో హ్యాబిలిస్‌కు ఆస్ట్రలోపిథెసీన్‌ల కంటే చిన్న మోలార్లు, పెద్ద మెదళ్ళూ ఉన్నాయి. రాతి పనిముట్లు, బహుశా జంతువుల ఎముకల పనిముట్లూ తయారు చేశాయి. రాతి పనిముట్లతో అనుబంధం ఉన్నందున వీటి ఆవిష్కర్త లూయిస్ లీకీ, దీనికి 'హ్యాండీ మ్యాన్' అని పేరు పెట్టాడు. దాని అస్థిపంజరం నిర్మాణం హోమో సేపియన్స్ లాగా ద్విపాది కాకుండా, చెట్లపై నివసించడానికే ఎక్కువ అనుకూలంగా ఉంది. అందుచేత ఈ జాతిని హోమో నుండి ఆస్ట్రలోపిథెకస్‌లోకి తరలించాలని కొంతమంది శాస్త్రవేత్తలు ప్రతిపాదించారు
మానవ పరిణామ స్వభావం గురించి మొదటగా థామస్ హెన్రీ హక్స్లీ, రిచర్డ్ ఓవెన్‌ల మధ్య చర్చలు జరిగాయి. మానవులు, వాలిడుల మధ్య అనేక సారూప్యతలు, వ్యత్యాసాలను వివరించడం ద్వారా హక్స్లీ, వాలిడుల నుండి మానవ పరిణామం జరిగిందని వాదించాడు. ముఖ్యంగా 1863 లో తన ఎవిడెన్స్ యాస్ టు మ్యాన్స్ ప్లేస్ ఇన్ నేచర్ అనే పుస్తకంలో ఈ వాదన చేశాడు. అయితే, డార్విన్‌కు తొలినాళ్ళలో సమర్ధకులైన ఆల్ఫ్రెడ్ రస్సెల్ వాలెస్, చార్లెస్ లియెల్ వంటివారు మొదట్లో మానసిక సామర్థ్యాల మూలాన్ని, మానవుల నైతిక సున్నితత్వాలనూ సహజ ఎంపిక ద్వారా వివరించవచ్చనే విషయాన్ని అంగీకరించలేదు. అయితే తరువాతి కాలంలో వారు ఈ అభిప్రాయాన్ని మార్చుకున్నారు. డార్విన్ 1871 లో ప్రచురించిన ది డిసెంట్ ఆఫ్ మ్యాన్ పుస్తకంలో పరిణామ సిద్ధాంతం, లైంగిక ఎంపిక సిద్ధాంతాలను మానవులకు వర్తింపజేసాడు.
ఆస్ట్రలోపిథెకస్ ప్రజాతి 40 లక్షల సంవత్సరాల క్రితం తూర్పు ఆఫ్రికాలో ఉద్భవించి, ఆఫ్రికా ఖండమంతటా వ్యాప్తి చెంది, 20 లక్షల సంవత్సరా కిందట అంతరించి పోయింది. ఈ కాలంలో, ఆస్ట్రలోపిథెకస్ అనామెన్సిస్, ఆస్ట్రలోపిథెకస్ అఫారెన్సిస్, ఆస్ట్రలోపిథెకస్ సెడీబా, ఆస్ట్రలోపిథెకస్ ఆఫ్రికానస్ వంటి అనేక రకాల ఆస్ట్రలోపిథ్‌లు జీవించాయి. ఈ కాలంలో జీవించిన కొన్ని ఆఫ్రికన్ హోమినిడ్ జాతులు - రోబస్టస్, బాయిసీ వంటివి - ఈ ప్రజాతి‌లో భాగమా కాదా అనే విషయమై విద్యావేత్తలలో ఇంకా కొంత చర్చ జరుగుతోంది; అవి భాగమయితే, వాటిని బలిష్ఠ ఆస్ట్రలోపిథ్‌ లుగా పరిగణించాలి. మిగతా వాటిని గ్రాసైల్ ఆస్ట్రలోపిత్స్ అని పరిగణించాలి. అయితే, ఈ జాతులకు వాటి స్వంత ప్రజాతి ఉంటే, వాటికి పారాంత్రోపస్ అని పేరు పెట్టవచ్చు.
ఆఫ్రికాలో కనుగొన్న హోమో రొడీసియెన్సిస్ వంటివి, హెచ్. ఎర్గాస్టర్ / ఎరెక్టస్ కూ, పురాతన హెచ్. సేపియన్లకూ మధ్య ఉన్న మొట్టమొదటి మధ్యంతర శిలాజాలు. ఆఫ్రికన్ హెచ్. ఎరెక్టస్ వారసులు 5,00,000 సంవత్సరాల క్రితం యురేషియా అంతటా వ్యాపించి, హెచ్. యాంటెసెస్సర్, హెచ్. హైడెల్బెర్గెన్సిస్, హెచ్. నియాండర్తలెన్సిస్‌గా పరిణామం చెందాయి. శరీర నిర్మాణపరంగా ఆధునిక మానవుల తొలి శిలాజాలు, మధ్య పాతరాతియుగం నాటివి. ఇథియోపియాలో దొరికిన హెర్టో, ఓమో అవశేషాలు, మొరాకోలో దొరికిన జెబెల్ ఇర్హౌడ్ అవశేషాలు, దక్షిణాఫ్రికాలోని ఫ్లోరిస్‌బాడ్ అవశేషాలూ వీటిలో ఉన్నాయి; ఇజ్రాయెల్ ఎస్ స్ఖూల్ గుహలో లభించిన శిలాజాలు, దక్షిణ ఐరోపాలో దొరికిన శిలాజాలూ 90,000 సంవత్సరాల క్రితం నాటివి.
ఆధునిక మానవులు ఆఫ్రికా నుంచి బయటకు వ్యాప్తి చెందే క్రమంలో, వారికి హోమో నియాండర్తలెన్సిస్, డెనిసోవన్స్ వంటి ఇతర హోమోనిన్స్ ఎదురు పడ్డాయి. ఈ జాతులు 20 లక్షల సంవత్సరాల క్రితం ప్రాంతంలో ఆఫ్రికా నుండి వలస వెళ్ళిన హోమో ఎరెక్టస్ జనాభా నుండి ఉద్భవించి ఉండవచ్చు. తొలి మానవులకూ ఈ సోదర జాతులకూ మధ్య పరస్పర సంపర్కపు స్వభావం ఎలా ఉండేది అనే విషయం చాలాకాలంగా వివాదాస్పదంగా ఉంది. మానవులు ఈ మునుపటి జాతుల స్థానాన్ని బలప్రయోగంతో ఆక్రమించారా, లేక పరస్పర లైంగిక సంపర్కం ద్వారా సంతానోత్పత్తికి అనుకూలించేంతగా ఆ జాతుల్లో సారూప్యతలున్నాయా అనేది ఈ వివాదాలకు మూలమైన ప్రశ్న. ఒకవేళ జాత్యంతర సంకరం జరిగి ఉంటే, ఆధునిక మానవుల జన్యువుల్లో ఈ మునుపటి జనాభాలకు చెందిన జన్యు పదార్థం ఉండి ఉండవచ్చు .
ఇతర హోమినిన్లు బహుశా భూమధ్యరేఖ బెల్టుకు వెలుపల ఉన్న పొడి వాతావరణాలకు అనుగుణంగా మారి ఉంటాయి; అక్కడ వారు జింకలు, హైనాలు, కుక్కలు, పందులు, ఏనుగులు, గుర్రాలను, ఇతర జంతువులనూ ఎదుర్కొన్నారు. భూమధ్యరేఖ బెల్టు సుమారు 80 లక్షల సంవత్సరాల క్రితం కుదించుకు పోయింది. గొరిల్లాలు, చింపాంజీల వంశాల నుండి హోమినిన్ వంశం వేర్పాటు ఆ సమయంలోనే జరిగి ఉంటుందని భావిస్తున్నారు. దీనికి ఆధారమైన శిలాజాలు చాలా తక్కువగా లభించాయి. అత్యంత పురాతన శిలాజాలైన సహెలాంత్రోపస్ చాడెన్సిస్, , ఒర్రోరిన్ టుగెన్సిస్, , ఆ తరువాత ఆర్డిపిథెకస్ ప్రజాతి, అందులోని జాతులైన . కడబ్బా, . రామిడస్ లు మానవ వంశానికి చెందినవని కొందరు వాదించారు.
మానవ పరిణామాన్ని శాస్త్రీయంగా వివరించేందుకు ఆధారభూతమైన మూలాలను ప్రాకృతిక విజ్ఞాన శాస్త్రానికి చెందిన అనేక రంగాలు అందించాయి. సాంప్రదాయికంగా, పరిణామ ప్రక్రియ గురించిన జ్ఞానాన్ని అందించినది శిలాజాలు. కానీ 1970 లలో జన్యుశాస్త్రం అభివృద్ధి చెందినప్పటి నుండి, విశ్లేషణ ప్రముఖ స్థానాన్ని ఆక్రమించింది. సకశేరుకాలు, అకశేరుకాలు రెండింటి ఓంటొజెనీ, ఫైలోజెనీ, మరీ ముఖ్యంగా పరిణామాత్మక అభివృద్ధి జీవశాస్త్రం, మానవులు ఎలా అభివృద్ధి చెందారు అనే దానితో సహా అన్ని జీవుల పరిణామంపై గణనీయమైన సమాచారాన్ని అందిస్తున్నాయి. మానవుల మూలాన్ని, జీవితాన్నీ నిర్దుష్టంగా అధ్యయనం చేసేది మానవ శాస్త్రం. పాలియో ఆంత్రోపాలజీ ముఖ్యంగా మానవుడి పూర్వ చరిత్ర అధ్యయనంపై దృష్టి పెడుతుంది.
కెన్యాలో లభించిన నకాలిపిథెకస్ శిలాజాలు, గ్రీస్‌లో కనిపించిన ఔరానోపిథెకస్లు గొరిల్లాలు, చింపాంజీలు, మానవుల చివరి ఉమ్మడి పూర్వీకుడికి దగ్గరగా ఉన్న జాతులై ఉండవచ్చు. 8 – 4 కోట్ల సంవత్సరాల క్రితం, మానవులకు దారితీసే పరిణామ రేఖ నుండి మొదట గొరిల్లాలు, ఆ తరువాత చింపాంజీలు వేరుపడ్డాయని మోలిక్యులర్ ఆధారాలు సూచిస్తున్నాయి. సింగిల్ న్యూక్లియోటైడ్ పాలిమార్ఫిజమ్‌లను పోల్చినప్పుడు మానవ , చింపాంజీల లు సుమారు 98.4% వరకూ ఒకేలా ఉంటాయి. అయితే, గొరిల్లాలు, చింపాంజీల శిలాజ రికార్డు పరిమితంగా లభించింది; శిలాజాలకు సరైన సంరక్షణ లేకపోవడం వలన , నమూనా పక్షపాతం వలనా బహుశా ఈ సమస్య తలెత్తి ఉండవచ్చు.
గతంలో అనుకున్నదానికంటే ఐదు లక్షల సంవత్సరాల ముందే, మానవులు ఆఫ్రికా నుండి బయటికి వెళ్ళి ఉండవచ్చని ఇటీవలి ఆధారాలు సూచిస్తున్నాయి. న్యూ ఢిల్లీకి ఉత్తరాన ఉన్న సివాలిక్ పర్వతాల్లో కనీసం 26 లక్షల సంవత్సరాల నాటి మానవ హస్తకృతులను ఫ్రాంకో-ఇండియన్ బృందం ఒకటి కనుగొంది. ఇది జార్జియాలోని డమానిసి వద్ద కనుగొన్న 18.5 లక్షల సంవత్సరాల నాటి హోమో జాతి కంటే మునుపటిది. ఓ చైనీస్ గుహ వద్ద దొరికిన పనిముట్లు, 24.8 లక్షల సంవత్సరాల క్రితమే మానవులు పనిముట్లను ఉపయోగించారనే వాదనను - ఇది వివాదాస్పదమైనప్పటికీ - బలపరుస్తున్నాయి. జావా ఉత్తర చైనాల్లో కనిపించే ఆసియా "ఛాపర్" పనిముట్ల సంప్రదాయం, అషూలియన్ చేగొడ్డలి కనిపించడానికి పూర్వమే ఆఫ్రికా నుండి బయటపడి ఉండవచ్చునని ఇది సూచిస్తోంది.
హోమో ప్రజాతికి చెందిన మొట్టమొదటి ప్రతినిధి హోమో హ్యాబిలిస్. ఇది 28 లక్షల సంవత్సరాల క్రిందట ఉద్భవించింది. రాతి పనిముట్లు వాడినట్లుగా ఆధారాలున్న తొట్ట తొలి జాతి ఇది. ఈ తొలి హోమినిన్ల మెదళ్ళు చింపాంజీ మెదడుతో సమానమైన పరిమాణంలో ఉన్నాయి. తరువాతి పది లక్షల సంవత్సరాలలో మెదడు పరిణామం వేగంగా జరిగింది. హోమో ఎరెక్టస్, హోమో ఎర్గాస్టర్ ల నాటికి కపాల సామర్థ్యం రెట్టింపై, 850 సెం.మీ3 అయింది. (మానవ మెదడు పరిమాణంలో ఈ స్థాయి పెరుగుదలకు అర్థం, ప్రతి తరం తమ తల్లిదండ్రుల కంటే 125,000 ఎక్కువ న్యూరాన్‌లను కలిగి ఉండడం.) ఆఫ్రికా నుండి బయలుదేరిన హోమినిన్ వంశాల్లో ఇవి మొదటివి. ఇవి ఆఫ్రికా, ఆసియా, ఐరోపా అంతటా 18 – 13 లక్షల సంవత్సరాల క్రితం విస్తరించాయి.
కటి ప్రాంతంలో చాలా ముఖ్యమైన మార్పులు సంభవించాయి. పొడవుగా ఉండి, క్రిందికి చూస్తూండే ఇలియాక్ బ్లేడ్ పొట్టిగా, వెడల్పుగా మారింది. నడిచేటప్పుడు గరిమనాభిని స్థిరంగా ఉంచేందుకు ఇది దోహదపడింది; దీని కారణంగా, ద్విపాద హోమినిడ్లకు పొట్టిదైన, విశాలమైన, గిన్నె లాంటి కటి ఉంటుంది. ఒక లోపం ఏమిటంటే, ఆస్ట్రలోపిథెసిన్‌లతోటి, ఆధునిక మానవులతోటీ పోల్చితే జనన కాలువ వెడల్పుగా ఉన్నప్పటికీ, ద్విపాద వాలిడుల జనన కాలువ, పిడికిళ్ళపై నడిచే వాలిడుల కన్నా చిన్నదిగా ఉండేది. కపాల పరిమాణం పెరగడం వల్ల నవజాత శిశువులు వెళ్ళడానికి వీలుండేది. అయితే, ఇది ఎగువ భాగానికే పరిమితమై ఉండేది. ఎందుకంటే ఇది మరింత పెరిగితే ద్విపాద నడకకు ఆటంకం కలిగించేది.
తరువాతి పది లక్షల సంవత్సరాలలో, మెదడు పరిమాణం పెరిగే ప్రక్రియ ప్రారంభమైంది. సుమారు 19 లక్షల సంవత్సరాల నాటి హోమో ఎరెక్టస్ శిలాజాలు లభించేటప్పటికి, కపాల పరిమాణం రెట్టింపయింది. ఆఫ్రికా నుండి వలస వచ్చిన హోమినిన్లలో హోమో ఎరెక్టస్ మొదటిది. 18 నుండి 13 లక్షల సంవత్సరాల క్రితం, ఈ జాతి ఆఫ్రికా లోను, ఆసియా లోను, ఐరోపా అంతటానూ వ్యాపించింది. హెచ్.ఎరెక్టస్‌కు చెందిన ఒక జనాభా (కొన్నిసార్లు దీన్ని హోమో ఎర్గాస్టర్ అనే ప్రత్యేక జాతిగా పిలుస్తారు) ఆఫ్రికాలోనే ఉండిపోయి, హోమో సేపియన్లుగా పరిణామం చెందింది. ఈ జాతులు - హెచ్. ఎరెక్టస్, హెచ్. ఎర్గాస్టర్ లు - నిప్పును, సంక్లిష్ట పనిముట్లనూ మొదటిసారిగా ఉపయోగించాయని భావిస్తున్నారు.
విన్సెంట్ సారిచ్, అలన్ విల్సన్ లు మానవుల, ఆఫ్రికన్ వాలిడుల తో సహా అనేక జీవ జాతులలో రెండేసి జీవులను తీసుకుని వాటి మధ్య రక్తం లోని అల్బుమిన్ రోగనిరోధక క్రాస్-రియాక్షన్ల బలాన్ని కొలవడంతో మానవ పరిణామ అధ్యయనాలలో జన్యు విప్లవం ప్రారంభమైంది. ప్రతిచర్య బలాన్ని సంఖ్యాపరంగా రోగనిరోధక దూరంగా చూపించవచ్చు. ఇది వివిధ జాతులలోని హోమోలాగస్ ప్రోటీన్ల మధ్య అమైనో ఆమ్ల వ్యత్యాసాల సంఖ్యకు అనులోమానుపాతంలో ఉంటుంది. ఎప్పుడు వేరుపడ్డాయో ముందే తెలిసిన రెండు జాతుల జంటకు ఈ రోగనిరోధక దూరాన్ని కొలుస్తారు. ఆ తరువాత, దీన్నే కొలమానంగా వాడుకుని ఇతర జాతుల జీవుల జతలు ఎప్పుడెప్పుడు వేరు పడ్డాయో లెక్కవేస్తారు.
హోమోనిన్ల వంశానికి దారితీసినవి తొలుత గిబ్బన్స్ , ఆపై ఒరాంగ్ఉటాన్లు . తరువాత గొరిల్లాలు . చివరిగా, చింపాంజీలు . హోమినిన్, చింపాంజీ వంశాలు 40 – 80 లక్షల సంవత్సరాల క్రితం, అంటే, దిగువ మయోసీన్ సమయంలో, వేరుపడ్డాయని కొంతమంది భావిస్తారు. అయితే, పరిణామం మాత్రం అసాధారణ రీతిలో చాలా కాలం పాటు సాగినట్లుగా కనిపిస్తుంది. వేరుపడటం 70 నుండి 130 లక్షల సంవత్సరాల కిందట మొదలైంది. కానీ సంకరం కారణంగా ఈ విభజన అస్పష్టంగా మారింది. పూర్తి వేరుపడడం అనేక లక్షల సంవత్సరాల పాటు ఆలస్యమై 50 – 60 లక్షల సంవత్సరాల క్రితం జరిగిందని ప్యాటర్సన్ చెప్పాడు.
రెండు కాళ్ళపై నడవడం అనేది హోమినిడ్ల ప్రాథమిక పరిణామం. అన్ని ద్విపాద హోమినిడ్లలోనూ కనిపించే అస్థిపంజర మార్పుల వెనుక ఉన్న ప్రధాన కారణం ఇదే. 60, 70 లక్షల సంవత్సరాల నాటి సహెలాంత్రోపస్ గానీ, ఒర్రోరిన్ గానీ తొట్టతొలి హోమినిన్ అయి ఉండవచ్చని భావిస్తున్నారు. ఆ కాలం లోనే, పిడికిళ్ళపై నడిచే చతుష్పాదులైన గొరిల్లాలు, చింపాంజీలు హోమినిన్‌ల నుండి వేరుపడ్డాయి. కాబట్టి సహెలాంత్రోపస్ గానీ, ఒర్రోరిన్ గానీ మన సంయుక్త పూర్వీకుడు కావచ్చు. ఆ తరువాతి కాలంలో, సుమారు 56 లక్షల సంవత్సరాల క్రితం, సంపూర్ణ ద్విపాది అయిన ఆర్డిపిథెకస్ ఉద్భవించింది.
గొరిల్లా, చింపాంజీ, హోమినిన్ వంశాలు వేరుపడడానికి సంబంధించిన శిలాజ ఆధారాలు తక్కువగా ఉన్నాయి. 70 లక్షల సంవత్సరాల నాటి సహెలాంత్రోపస్ టాచెన్సిస్, 57 లక్షల సంవత్సరాల నాటి ఒర్రోరిన్ టుగెనెన్సిస్, 56 లక్షల సంవత్సరాల నాటి ఆర్డిపిథెకస్ కడబ్బా లు, హోమినిన్ వంశానికి చెందినివిగా భావిస్తున్న తొలి శిలాజాలు. వీటిలో ప్రతి ఒక్కటీ హోమినిన్ల ద్విపాద పూర్వీకులే అనే వాదనలు వచ్చాయి. అయితే, ప్రతీ వాదనకూ పోటీ వాదనలు తలెత్తాయి. ఈ జాతులలో ఒకటో రెండో లేదా అన్నీ ఆఫ్రికన్ వాలిడుల మరొక శాఖకు పూర్వీకులై ఉండవచ్చు. లేదా హోమినిన్లకు, ఇతర వాలిడులకూ ఉమ్మడి పూర్వీకులైనా అయి ఉండవచ్చు.
హోమో జాతికి చెందిన పునరుత్పత్తి అవరోధాల పట్ల, వలస ద్వారా విస్తరించడం పట్లా 1980 లలో మానవ పరిణామ శాస్త్రవేత్తల్లో భేదాభిప్రాయాలుండేవి. అనంతర కాలంలో ఈ సమస్యలను పరిశోధించడానికి, పరిష్కరించడానికీ జన్యుశాస్త్ర సహాయాన్ని తీసుకున్నారు. హోమో జాతి ఆఫ్రికా నుండి కనీసం మూడు సార్లు, బహుశా నాలుగు సార్లు, వలస వెళ్ళిందని ఆధారాలు సూచిస్తున్నాయని (హోమో ఎరెక్టస్, హోమో హైడెల్బెర్గెన్సిస్ లు ఒక్కొక్కసారి, హోమో సేపియన్స్ రెండు, మూడు సార్లు) సహారా పంపు సిద్ధాంతం చెప్పింది. ఈ విస్తరణకు, వాతావరణ మార్పులకూ దగ్గరి సంబంధం ఉందని ఇటీవలి ఆధారాలు సూచిస్తున్నాయి.
హోమో ప్రజాతి‌లో హోమో సేపియన్స్ ఒక్కటే ఇప్పటికీ నిలిచి ఉన్న జాతి. కొన్ని హోమో జాతులు హోమో సేపియన్లకు పూర్వీకులు అయి ఉండవచ్చు. కానీ, చాలా జాతులు, బహుశా ఎక్కువ జాతులు వీరికి "దాయాదులు" అయి ఉండవచ్చు. ఈ సమూహాలలో దేన్ని ప్రత్యేక జాతిగా పరిగణించాలి , దేన్ని ఉపజాతిగా చూడాలి అనే దానిపై ఇంకా ఏకాభిప్రాయం లేదు; సరిపడినన్ని శిలాజాలు లేకపోవడమే దీనికి కారణం కావచ్చు, లేదా హోమో ప్రజాతి‌ లోని జాతులను వర్గీకరించడానికి ఉపయోగించే స్వల్ప వ్యత్యాసాలు కావచ్చు. హోమో ప్రజాతి తొలినాళ్ళలోని వైవిధ్యానికి సహారా పంపు సిద్ధాంతంలో ఒక వివరణను చూడవచ్చు.
మానవ పరిణామం అనేది శరీర నిర్మాణపరంగా ఆధునిక మానవుల ఆవిర్భావానికి దారితీసిన పరిణామ ప్రక్రియ. ఇది ప్రైమేట్స్ పరిణామ చరిత్రతో, ప్రత్యేకించి హోమో జాతి పరిణామ చరిత్రతో మొదలై, హోమినిడ్ కుటుంబం లోనే గొప్ప జాతిగా హోమో సేపియన్స్ జాతి ఆవిర్భవించడానికి దారితీసింది. రెండు కాళ్ళపై నడక, భాష వంటి లక్షణాల అభివృద్ధి ఈ ప్రక్రియలో భాగం వీటితో పాటు, ఇతర హోమినిన్లతో జాత్యంతర సంతానోత్పత్తి వంటివి కూడా ఈ పరిణామ ప్రక్రియలో భాగమవడాన్ని బట్టి, మానవ పరిణామం సూటిగా ఒక సరళరేఖలో సాగినది కాదని, అదొక సాలె గూడు లాగా విస్తరించిందనీ తెలుస్తోంది.
భాషను విశ్లేషించే కేంద్రాలుండే టెంపొరల్ లోబ్‌లు అసమానంగా పెరిగాయి. అలాగే సంక్లిష్టమైన నిర్ణయాలు తీసుకోవటానికి, సామాజిక ప్రవర్తనను నియంత్రించడానికీ సంబంధించిన ప్రీ ఫ్రంటల్ కార్టెక్స్ కూడా ఎక్కువగా పెరిగింది. మెదడు పరిణామం - ఆహారంలో పెరిగిన మాంసం, పిండి పదార్ధాలతోను, వండుకోవడం తోనూ ముడిపడి ఉంది. మానవ సమాజం మరింత క్లిష్టంగా మారింది, దాంతో సామాజిక సమస్యలూ పెరిగాయి. వీటిని పరిష్కరించడానికి మేధస్సు పెరిగింది అని ప్రతిపాదించారు. దవడలూ దవడ కండరాలూ చిన్నవి కావడంతో, మెదడు పెరగడానికి అవసరమైన ఖాళీ పుర్రెలో ఏర్పడింది.
విస్తృత శ్రేణి దేశీయ జనాభా నుండి , - లను సీక్వెన్సింగు చేయడం వల్ల స్త్రీ, పురుష జన్యు వారసత్వానికి సంబంధించిన పూర్వీకుల సమాచారం వెల్లడైంది. ఈ సీక్వెన్సింగు ఫలితాలతో "ఆఫ్రికానుండి బయటకు" సిద్ధాంతం బలోపేతం కాగా, బహుళ ప్రాంతీయ పరిణామవాదం బలహీనపడింది. ఆఫ్రికా అంతటా నమూనాల్లో వైవిధ్యం ఈ విశ్లేషణల్లో కనిపించింది. మైటోకాండ్రియల్ స్త్రీకి, వై-క్రోమోజోమల్ పురుషుడికీ ఆఫ్రికాయే నివాసమనే భావన తోను, ఆఫ్రికా నుండి ఆధునిక మానవ వ్యాప్తి గత 55,000 సంవత్సరాల్లోనే జరిగిందనే ఆలోచన తోనూ ఇది సరిపోయింది.